प्रणवोपनिषत् (१)
प्रणवोपनिषत्(१)

ॐ सह नावस्तु । सह नौ भुनक्तु । 
सह वीर्यं करवावहै । 
तेजस्वि नावधीतमस्तु मा विद्विषावहे । 
ॐ शान्तिः शान्तिः शान्तिः ।। 
पुरस्ताद्ब्रह्मणस्तस्य विष्णोरद्भुतकर्मणः ।
रहस्यं ब्रह्मविद्याया धृताग्निं संप्रचक्षते ।।
ओमित्येकाक्षरं ब्रह्म यदुक्तं ब्रह्मवादिभिः । 
शरीरं तस्य वक्ष्यामि स्थानकालत्रयं तथा ॥ 
तत्र देवास्त्रयः प्रोक्ता लोका वेदास्त्रयोऽग्नयः । 
तिस्रो मात्रार्धमात्रा च प्रत्यक्षस्य शिवस्य तत् ॥ 
ऋग्वेदो गार्हपत्यं च पृथिवी ब्रह्म एव च । 
अकारस्य शरीरं तु व्याख्यातं ब्रह्मवादिभिः ॥ 
यजुर्वेदोऽन्तरिक्षं च दक्षिणाग्निस्तथैव च । 
विष्णुश्च भगवान् देव उकारः परिकीर्तितः ॥ 
सामवेदस्तथा द्यौश्चाहवनीयस्तथैव च । 
ईश्वरः परमो देवो मकारः परिकीर्तितः ॥ 
सूर्यमण्डलमाभाति ह्यकारश्चन्द्रमध्यगः । 
उकारश्चन्द्रसंकाशस्तस्य मध्ये व्यवस्थितः । 
मकारश्चाग्निसंकाशो विधूमो विद्युतोपमः । 
तिस्रो मात्रास्तथा ज्ञेयाः सोमसूर्याग्नितेजसः ॥ 
शिखा च दीपसंकाशा यमिन्नु परिवर्तते । 
अर्धमात्रा तथा ज्ञेया प्रणवस्योपरि स्थिता ॥ 
पद्मसूत्रनिभा सूक्ष्मा शिखाभा दृश्यते परा । 
नासादिसूर्यसंकाशा सूर्यं हित्वा तथापरम् । 
द्विसप्ततिसहस्राणि नाडिभिस्त्वा तु मूर्धनि । 
वरदं सर्वभूतानां सर्वं व्याप्यैव तिष्ठति ॥ 
कांस्यघण्टानिनादः स्याद्यदा लिप्यति शान्तये। 
ओङ्कारस्तु तथा योज्यः श्रुतये सर्वमिच्छति ॥
यस्मिन् स लीयते शब्दस्तत्परं ब्रह्म गीयते ।
सोऽमृतत्वाय कल्पते सोऽमृतत्वाय कल्पते ।। इति ।। 
इति प्रणवोपनिषत्समाप्ता

उपनिषदः